በሴት ጋዜጠኞች ብቻ ተዘጋጅታ የምትወጣው ጋዜጣ ነገ ለንባብ ትበቃለች
አዲስ አበባ፡- በየዓመቱ ሴቶችን የሚያበረታቱና ለተሻለ ነገር እንዲነሱ የሚያደርገው ልዩ እትም ነገ እንደሚወጣ አዘጋጆቹ የኢትዮጵያ ፕሬስ ድርጅት ሴት ጋዜጠኞች ገለጹ፡፡ ከአዘጋጆቹ መካከል ጋዜጠኛ እጸገነት አክሊሉ እንደምትናገረው፤ ጋዜጠኞቹ በየዓመቱ የሴቶች ቀንን ምክንያት
በማድረግ ሴቶቹ ሴቶቹን የሚያሳዩበት ልዩ ጋዜጣ ያዘጋጃሉ፡፡ ይዘታቸውም በየዓመቱ የተለያየ ነው፡፡ በዚህም ዘንድሮ ለአራተኛ ጊዜ
የተለያዩ ይዘቶች ያላቸውን ጽሑፎች ይዘው ቀርበዋል፡፡ ይህ ልዩ እትም በሴቶች ብቻ መዘጋጀቱ በርካታ ጠቀሜታ እንዳለው የምታነሳው ጋዜጠኛ እጸገነት፤ ሴት
የሴትን ችግር ጠንቅቆ ይረዳል፡፡ በዚህም ማን መቅረብ እንዳለበት መርምሮ በማውጣት ሌሎች ሴቶች ከችግራቸው የሚወጡበትን መንገድ
ለመጠቆም የሚቻልበት መሆኑን ተናግራለች፡፡ እንደ እጸገነት ገለጻ፤ ልዩ ዕትሙ ሲዘጋጅ ሰሪዎቹ ጋዜጠኞች ያለወንድ ጣልቃ ገብነት የሚሰሩት በመሆኑ
ምን ያህል መስራት እንደሚችሉም ያሳያቸዋል፡፡ ለሴቶች የሚተላለፈው መልዕክትም ቢሆን በተለያየ መልኩ ተተርጉሞ ሴቶች ምን ላይ መድረስ
እንደሚችሉ ያዩበታል:: አርአያ የሆኑ ሰዎችን መምረጥና ለመነሳሳት ያስችላል፡፡ በተጨማሪም የጋዜጣው ልዩ ዝግጅት የተረሱ ሴቶች
እንዲታወሱ፤ ከወደቁ ሰዎች መማር እንዲቻልም እድል ይሰጣል፡፡ ስለዚህም በየዓመቱ ታትሞ ለህዝብ መድረሱ መቀጠል አለበት፡፡ እንደ ተቋም ይህንን ሥራ በተደራቢነት እንዲሰራ መደረጉ ጥራት ያለው ሥራ ለማውጣት የሚያስቸግር መሆኑን
አመልክታለች፡፡ በመሆኑም ተቋሙ በዓመት ውስጥ በሚያቅደው ሥራ አካቶ እንቅስቃሴ ማድረግ እንዳለበት ተናግራለች፡፡ ‹‹የጋዜጣው ዝግጅት በሴቶች መሆኑና በየዓመቱ መዘጋጀቱ ይበል ቢያሰኝም ካለው ጥቅም አንጻር ግን
በቂ አይደለም›› የሚሉት ደግሞ በድርጅቱ ውስጥ ለረጅም ዓመታት በእርም ባለሙያ ሆነው በማገልገል ላይ የሚገኙት ወይዘሪት ፀዳለ
በዳዳ ናቸው፡፡ እንደርሳቸው ገለፃ፤ የሴቶችን ችግር በአንድ ጊዜ ሥራ ብቻ ማሳየት አስቸጋሪ ነው፡፡ ስለሆነም በሥራቸው
የሚታወሱ ሴቶችን በየቀኑ ለማምጣት፤ ችግራቸውን መፈታት ያለበት ሴቶች እንዲታሰቡ ለማድረግ ቢያንስ በሳምንት አንድ ቀን ሊሰራ ይገባል፡፡
በሴቶች ብቻ የሚዘጋጅ መሆኑ ደግሞ የመስሪያ ቤቱ ሴት ጋዜጠኞች በየጊዜው በሚሰሩት ሥራ ራሳቸውን እያጎለበቱ እንዲሄዱም እድል ይሰጣቸዋል፡፡
እንደባለሙያዋ ገለጻ፤ በሴቶች ስም በየዓመቱ የተለያዩ ሥራዎች ይሰራሉ፡፡ በእቅድም ሆነ በወሬ ደረጃ
ይህ መደረግ አለበት ሲባል ይሰማል፡፡ ሆኖም ከአንድ ቀን ያለፈ ባለመሆኑ አሻራቸውን አሳርፈው የምናያቸው ሴቶች አሁንም ጥቂት ብቻ
እንዲሆኑ አድርጓል፡፡ ሁሌም ተለውጠዋል የሚባሉትም አንድ አይነት ሰዎች እንዲሆኑ እድል አመቻችቷል፡፡ ስለሆነም በትክክል ታችኛው
እርከን ላይ የምትገኘው ሴት ጋር ለመድረስ በዓመት ሳይሆን በየቀኑ እድልን መስጠት ይገባል፡፡ ‹‹ቋሚ
ተግባር መከወን ላይ ያለውን ሊታሰብበት ይገባል፤ ሴቶች በተለይም ጋዜጠኞቹ አምነውና ወደውት እንዲሰሩ ማድረግ ላይ ተቋሙ ሊሰራ
ይገባል›› በማለት ባለሙያዋ ተናግረዋል፡፡ የየጊዜው የጋዜጣ ዝግጅትም እየተገመገመ ክፍተቶች ተለይተው የማይደገሙበትን መንገድም
መፍጠር እንደሚያስፈልግም አስገንዝበዋል፡፡አዲስ ዘመን የካቲት 28 ቀን 2012 ዓ ም ጽጌረዳ ጫንያለው